Henricus, Dei gratia Autissiodorensis episcopus, omnibus præsentibus et futuris præsentes litteras inspecturis in perpetuum. Inter eos qui sub regulari disciplina Domino famulantur, amore zelamus præcipue eos qui divino servitio sese arctius manciparunt: Unde cartusiensem ordinem et illos qui sub ejus ordinis disciplina Deo militant potissimum amplexantes in visceribus Jesu Christi, maxime pauperem domum Belli loci de Bellilarico in nostra diæcesi constitutam, fratres ibidem in Domino servientes ipsos fovere specialiter et tueri cupimus, et prout possumus eis utilia providere. Inde est quod, divino moti intuitu, fratri Girardo priori et fratribus, in domo prædicta Deo servientibus et imposterum servituris, auctoritate diæcæsanæ sedis, cui licet immerito præsidemus, decimas novalium suarum, quæ in præsenti possident vel quæ in futurum de nemoribus suis infra terminos suos contigerit extirpari, benigna liberalitate concedimus et assignamus in perpetuum pacifice possidendas. Ut autem Nostræ concessionis et assignationis firmitas nullis debeat temporibus revocari eam præsentis scripti testimonio et sigilli nostri patrocinio munivimus. Actum anno 1231.